На 15 януари 2012 г. е обявено участието на Дзили в 62-рото издание на Фестивала в Санремо с песента "Per sempre" („Завинаги“), предшестваща издаването на втория ѝ албум "L'amore è femmina" („Любовта е жена“). Сред парчетата в албума е и песента "Un'altra estate" („Друго лято“), написана в сътрудничество с Кармен Консоли. Песента "Per sempre" е сертифицирана като платинена за над 30 хил. изтегляния в цифров формат. Същата година Дзили участва в Първомайския концерт в Рим. Освен това от 5 до 26 март 2012 г. тя се присъединява към Джорджо Панариело като водеща на вариететното телевизионно предаване "Panariello non esiste", излъчвано в праймтайма на Canale 5. На 18 февруари 2012 г., по време на последната вечер на Фестивала в Санремо, Ел и Ники обявяват, че певицата е избрана да представлява Италия на Евровизия 2012 в Баку. Дзили, която първоначално избира песен от Санремо, впоследствие изпълнява двуезичната версия на "L'amore è femmina (Out of Love"), класирайки се на девето място. През ноември 2012 албумът ѝ е сертифициран като златен за 30 хил. продадени копия.